500 jum wara li ġie arrestat, Yorgen Fenech reġa' għamel talba għall-ħelsien mill-arrest, din id-darba quddiem il-Qorti Kostituzzjonali, għax qal li l-"oġġezzjonijiet arbitarji" biex ma jinħelisx qegħdin jiksru d-drittijiet fundamentali tiegħu. In-negozjant mit-Tumas Group, li hu akkużat b'kompliċità fl-assassinju tal-ġurnalista Daphne Caruana Galizia, għamel tmien talbiet għall-ħelsien mill-arrest mit-30 ta' Novembru tal-2019 sal-lum. Kull waħda minn dawn it-talbiet ġiet rifjutata mill-Qorti wara li l-Prosekuzzjoni oġġezzjonat li jinħeles, fosthom minħabba l-biża' li jaħrab mill-pajjiż. L-ewwel talba għall-ħelsien kienet ġiet irrifjutata għax l-investigazzjonijiet kienu għadhom attivi u anke biex ma titbagħbasx l-evidenza. Imbagħad kien hemm seba' talbiet oħra, li kull waħda minnhom saret oġġezzjoni qawwija għaliha mill-Avukat Ġenerali. Kull darba, il-Qorti kkonkludiet li l-ħelsien ta' Fenech jaf jippreġudika l-investigazzjonijiet, iwassal biex hu jaħrab, u anke joħloq għagħa fil-pajjiż, minħabba s-serjetà tal-każ. Madankollu, l-avukati ta' Fenech issa qegħdin jargumentaw li dan ir-raġunament mhux validu sakemm ma jkunx hemm evidenza li turi r-riskji msemmija, speċjalment meta persuna li għadha qed titqies bħala innoċenti tinżamm arrestata għal 500 ġurnata. Dil-ġimgħa Yorgen jgħid li l-inkjesta pubblika kisritlu d-dritt għal proċess ġust L-Avukati Gianluca Caruana Curran, Marion Camilleri u Charles Mercieca kkritikaw lill-Avukat Ġenerali billi dan l-Uffiċċju donnu juża l-poter tiegħu biex jiddeċiedi jekk l-akkużat għandux id-dritt li jinħeles. Skont l-avukati, l-oġġezzjonijiet tal-Prosekuzzjoni għall-ħelsien huma "arbitrarji." Argument ieħor tal-avukati kien li l-Prosekuzzjoni dejjem tgħid li l-investigazzjonijiet għaddejjin, mingħajr ma tipprovdi evidenza dwar min qed jiġi investigat jew interrogat, u f'liema stadju waslet l-investigazzjoni fuq il-qtil. Huma qajmu dubju fuq x'hemm li jista' jkun daqshekk delikat u vulnerabbli li jiġi mbagħbas, tant li l-Prosekuzzjoni tibża' daqshekk li jkun hemm tbagħbis tal-evidenza jekk Fenech jingħata libertà proviżorja. Fi Frar Għal darb'oħra miċħuda t-talba ta' Yorgen Fenech għall-ħelsien mill-arrest Huma rreferew ukoll għal meta fi Frar li għadda, il-Kummissarju tal-Pulizija Angelo Gafà qal li kull persuna involuta fil-qtil ta' Daphne Caruana Galizia ġiet arrestata jew ittieħdu passi kontriha bil-Qorti. Dan ikompli juri kemm huma arbitrarji l-oġġezzjonijiet tal-AĠ, qalu l-avukati. Żiedu jgħidu li minkejja li l-proċeduri tal-kumpilazzjoni kontra Fenech ilhom għaddejjin mill-2019 u żviluppaw ġmielhom, id-deċiżjoni tal-Qorti qatt ma nbidlet u b'hekk ma tirriflettix dan l-iżvilupp. Dwar il-biża' li Fenech jaħrab mill-pajjiż, l-avukati qalu li dan il-biża' għandu jkun ibbażat fuq fatti u mhux fuq ipotesi. Għaldaqstant, huma kkonkludew li l-arrest ta' Fenech hu arbitrarju u mhux ġustifikat, u b'hekk jikser id-drittijiet tiegħu skont Artiklu 34 tal-Kostituzzjoni u Artiklu 5 tal-Konvenzjoni Ewropea tad-Drittijiet tal-Bniedem. Huma talbu lill-Qorti toħroġ struzzjonijiet biex id-drittijiet tal-klijent tagħhom ikunu mħarsin, anke billi tordna li hu jinħeles immedjatament. Dan ir-rikors tressaq quddiem il-Qorti Kostituzzjonali, u l-Imħallef Miriam Hayman għandha tisma' mingħand l-avukati fuq din it-talba nhar l-Erbgħa li ġej. Fi Frar Filmat: Kull suspettat fil-qtil ta' Daphne ġie arrestat – Gafà .td_uid_3_60a3b42b5efaf_rand.td-a-rec-img{text-align:left}.td_uid_3_60a3b42b5efaf_rand.td-a-rec-img img{margin:0 auto 0 0}